|  |
| --- |
| **Retningslinjer for brug af mobiltelefon****Gældende for medarbejdere i Miljø & Teknik** |
| Mange medarbejdere i Miljø & Teknik har fået udleveret mobiltelefoner. For at imødekomme nogle af de mange spørgsmål om hvordan de må bruges, har vi udfærdiget disse retningslinjer. **Fri telefon eller mobil i arbejdstiden?**Når man modtager en telefon, skal det aftales med lederen om telefonen udelukkende skal bruges som arbejdstelefon eller som ”fri telefon”, dvs. at telefonen også anvendes privat. Vi skelner ikke mellem arbejds- og privatbrug ved om den bliver taget med hjem eller om telefonen efterlades på arbejdspladsen når man går hjem. Der kan være situationer hvor det kan være nødvendigt at ha’ telefonen med sig hjem i relation til arbejdet. Skal telefonen udelukkende være en arbejdstelefon skal man udfylde en tro- og loveerklæring på at telefonen ikke anvendes privat. Det påhviler desuden den nærmeste leder at kontrollere at telefonen ikke anvendes til private formål. Dette gælder både almindeligt telefonbrug, men også om der er installeret apps af privat karakter. Hvis telefonen anvendes privat skal man beskattes med fri telefon efter de gældende regler og satser. Skal telefonen bruges som "fri telefon” udfyldes en blanket der underskrives af lederen og som afleveres til Andreas.Alle mobilabonnementer er med fri tale, fri sms, fri mms og med 20 gb fri data på det danske net. Det koster derfor kommunen det samme uanset om telefonen bruges som fri telefon eller arbejdstelefon. **Internetforbrug**De 20 gb data, der er med i abonnementet, er rigtig meget og dækker langt hen ad vejen et normalt forbrug. Vi opfodrer dog til at man anvender Wi-Fi når det er til rådighed. **Telefoni og dataforbrug i udlandet**Vi forventer at alle opfører sig ansvarligt hvis telefonen medbringes på rejser i udlandet. Er det nødvendigt at ringe, så hold det på et minimum. Vær opmærksom på at det også er dyrt at modtage opkald og sms'er i udlandet. Dataforbrug i udlandet er stadig meget dyrt. Derfor SKAL roaming slås fra når man forlader landet, så ikke telefonen automatisk opdaterer kalender og mail. Vi opfordrer også til at man slår mobildatanetværket fra, så får man ikke ved en fejl downloadet noget der udløser en stor regning. **Indholdstakserede sms’er**Hvad enten du har fri telefon eller ej, er det ikke tilladt at sende indholdstakserede sms’er. Så lad være med at stemme på X-factor eller donere 100 kr. til Afrika. Det må du gøre fra en anden telefon. |
| Tiltrådt på afdelingsMED den 13/12-2013. Revideret udgave tiltrådt den \_\_4. marts 2015\_\_\_\_ |

15/2334